| 13. december 2023  **Ref.:** Karina Juel Winther |
| --- |

**Beskrivelse af Varde Kommunes repatrieringsindsats 2024**

Ifølge repatrieringsloven skal kommunalbestyrelsen hvert år udarbejde en beskrivelse af, hvordan kommunen arbejder med rådgivning og information om repatriering for det kommende år.

Nærværende notat beskriver, hvordan Varde Kommune vil arbejde med repatriering i 2024. Notatet er offentliggjort på Jobcenter Vardes hjemmeside.

Efter repatrieringsloven § 6 a skal kommunalbestyrelsen tilbyde vejledning og opkvalificering i Danmark til personer omfattet af § 3[[1]](#footnote-1), hvor det vurderes relevant med henblik på at kunne understøtte eller forberede tilbagevenden til hjemlandet, et tidligere opholdsland eller et land, hvortil de har nær familiemæssig tilknytning.

I Varde Kommune varetages vejledning om repatriering og ansøgning om repatrieringsstøtte af udvalgte medarbejdere i Integrationsafdelingen i Jobcenter Varde. Borgerne henvises til disse medarbejdere, når de ønsker at få mere vejledning og afklaring om repatriering. Dette for at give borgeren det bedst mulige grundlag for at tage stilling til og eventuelt træffe beslutning om repatriering.

Den dedikerede vejledningssamtale om repatriering afholdes i forbindelse med jobsamtaler eller andre samtaler, når der er anledning til det eller minimum hvert andet år, jf. lovgivningen.

1. Repatrieringsloven § 3. Loven gælder for flygtninge m.v., familiesammenførte udlændinge til flygtninge m.v., andre familiesammenførte udlændinge, jf. [stk. 2-4](https://danskelove.dk/repatrieringsloven/3#2-4), og danske statsborgere med dobbelt statsborgerskab, der i forbindelse med repatriering løses fra deres danske statsborgerskab. Loven omfatter endvidere udlændinge, som er meddelt opholdstilladelse i Danmark efter regler, som gjaldt før udlændingeloven af 1983, jf. lov nr. 226 af 8. juni 1983, eller som er født her i landet som efterkommere af disse, samt udlændinge med opholdstilladelse efter lov om midlertidig opholdstilladelse til personer, der i Afghanistan har bistået danske myndigheder m.v. [↑](#footnote-ref-1)